### Beslutningstema

Reducering af antal deltidspladser i dagtilbud indstilles til godkendelse.

### Historik

Siden 1. januar 2019 har det været et lovkrav, at alle kommuner skal tilbyde deltidspladser på 30 timer ugentligt til børn i aldersgruppen 26 uger og indtil skolestart, hvor en eller begge forældre afholder barselsfravær i henhold til barselsloven. Retten omfatter alle de børn i husstanden, der er optaget i en kommunal, selvejende eller private daginstitution eller i en dagpleje. Der er ingen øvre grænse for, hvor stor en andel i institutionerne og dagplejen, der tilbydes som deltidsplads til børn med forældre på barsel.

Kommunalbestyrelsen godkendte ved møde den 29. november 2018, at forældrebetalingen for en 30 timers deltidsplads i dagtilbud blev fastsat til 80 % af en fuldtidstakst, og at institutionerne blev tildelt ressourcer svarende til 80 % af en fuldtidsplads til alle 30

timers deltidspladser. På daværende tidspunkt tilbød Tønder Kommune allerede deltidspladser til alle forældre med indmeldte børn i kommunale og selvejende daginstitutioner. Disse deltidspladser var på 35 timer ugentligt og den øvre grænse for antallet af deltidspladserne var fastsat til 20 % af den samlede normering i den enkelte institution. På ovenstående Kommunalbestyrelsesmøde blev det godkendt at fastholde deltidspladserne, men med en timereduktion fra 35 timer ugentligt til 30 timer ugentligt. På den måde svarede den kendte/ordinære type af deltidspladser i Tønder Kommune timemæssigt til de nye deltidspladser til børn med forældre på barsel. Den økonomiske tildeling har sidenhen været ensartet mellem de to typer af deltidspladser.

### Sagsfremstilling

En samlet opgørelse af deltidspladserne i dagtilbud for år 2023 viser følgende:

* Det årlige gennemsnit af anvendte deltidspladser i [adresse] kommunale og selvejende institutioner, specialgrupper og dagplejen er svarende til 21,08 deltidspladser.
* Heraf er det årlige gennemsnit for anvendelse af deltidspladser i kommunale og selvejende institutioner på i alt 18,41 deltidspladser.
* 2,0 deltidspladser er anvendt i en specialgruppe.
* 0,67 deltidsplads er anvendt i en dagpleje.
* Deltidspladsen i dagplejen er den eneste plads, som er optaget af et barn, hvor forældre afholder barselsfravær.
* Alle øvrige deltidspladser anvendes til de ordinære typer af deltidspladser.

I 2023 har der i 17 kommunale og selvejende institutioner været behov for mellem 0,47 % og 6,45 % deltidspladser, mens der i en specialgruppe har været behov for 20 % deltidspladser.

Jf. tidligere model fra 2015 må det samlede antal af deltidspladser i den enkelte institution være svarende til 20 % af den samlede normering i institutionen. Da 20 % deltidspladser vil belaste de mindre institutioner økonomisk, foreslår forvaltningen en reducering af de ordinære deltidspladser til 5 % af den samlede normering i den enkelte kommunale og selvejende institution. Samtidig foreslår forvaltningen, at op til 20 % af normeringen i en specialgruppe kan anvendes til deltidspladser. I visiteringen af deltidspladser til børn i specialgruppe tages altid udgangspunkt i det enkelte barns behov.

### Økonomi

Den økonomiske tildeling til en deltidsplads er svarende til 80 % af en fuldtidsplads i dagtilbud.

Ved budgetårets afslutning reguleres budgetterne svarende til antallet af deltidspladserne, som alene udgør 80 % af bruttoudgiften.

![](data:image/png;base64...)

Når forældre i 2024 bevilliges en deltidsplads frem for en fuldtidsplads i dagplejen, vil kommunen på årsbasis få en merudgift på 6.768 kr.

En deltidsplads i en småbørnsgruppe eller børnehavegruppe vil resultere i en mindreudgift for kommunen på henholdsvis 24.960 kr. og 13.471 kr.

### Lovgrundlag

Dagtilbudsloven.

### Fagchefen for Skole og Dagtilbud indstiller,

|  |  |
| --- | --- |
| at | reducering af ordinære deltidspladser i dagtilbud fra 20 % til 5 % af den enkelte institutions samlede normering godkendes, |
| at | anvendelse af deltidspladser i specialgrupper kan godkendes til 20 % af normeringen i den enkelte specialgruppe, |
| at | indstillingen videresendes til Økonomiudvalget og Kommunalbestyrelsen. |

Beslutning fra Børn- og Skoleudvalget, 9. januar 2024, pkt. 7:

Indstillingen anbefales.

Beslutning fra Økonomiudvalget, 18. januar 2024, pkt. 4:

Indstillingen anbefales.

Christian Koch og Stephan Ravn deltog ikke i mødet.

### Beslutning

Indstillingen godkendt.